Predkladacia správa

Vláda Slovenskej republiky na svojom zasadnutí 10.  januára 2001  prerokovala informatívnu správu o zistených nedostatkoch v zariadeniach sociálnych služieb v pôsobnosti Ministerstva práce, sociálnych vecí a rodiny Slovenskej republiky prezentovanú delegáciou Výboru CPT.

	Z obsahu správy vyplynulo, že Výbor CPT, ako orgán na kontrolu vykonávania Európskeho dohovoru na zabránenie mučenia a neľudského či ponižujúceho zaobchádzania alebo trestania, pri druhej periodickej návšteve Slovenskej republiky uskutočnenej v roku 2000, zistil v dvoch zariadeniach sociálnych služieb nedostatky, ktoré označil ako neľudské a ponižujúce správanie sa k osobám v nich umiestnených. Konkrétne išlo o Domov sociálnych služieb pre deti a dospelých v Okoči a Domov sociálnych služieb pre dospelých vo Veľkom Bieli.

Vláda Slovenskej republiky na základe poznatkov obsiahnutých v informatívnej správe Výboru CPT prijala opatrenia, v rámci ktorých odporučila generálnemu prokurátorovi Slovenskej republiky  preveriť na jednotlivých krajských úradoch a na Ministerstve práce, sociálnych vecí a rodiny Slovenskej republiky spôsob vykonávania kontroly dodržiavania a ochrany ľudských práv a základných slobôd osôb umiestnených v zariadeniach sociálnej starostlivosti.

	Orgány prokuratúry pri plnení odporúčaného opatrenie vlády Slovenskej republiky postupovali ešte v rámci svojej pôsobnosti vymedzenej zákonom č. 314/1996 Z.z. o prokuratúre v znení neskorších predpisov, v zmysle ktorého prokurátor vykonáva dozor nad dodržiavaním zákonov a ostatných všeobecne záväzných právnych predpisov a v postupe a rozhodnutiach orgánov verejnej správy pritom dbá na to, aby svoje zákonné povinnosti aktívne plnili predovšetkým kontrolné orgány  (§ 10 ods. 1).

V súlade s takto vymedzenou pôsobnosťou, bolo preto úlohou prokuratúry, ako orgánu nezávislého od sústavy orgánov štátnej správy na úseku sociálnej pomoci, prieskumom zistiť, či krajské úrady plnia zákonom im uloženú kontrolnú úlohu voči zariadeniam sociálnej starostlivosti, resp. domovom sociálnych služieb (§ 67 písm. e) zákona č. 195/1998 Z.z. o sociálnej pomoci).

	Preverenie zákonnosti postupu krajských úradov pri ich kontrolnej činnosti nemohlo byť v takomto rozsahu realizované vzhľadom na ustanovenie § 4 ods. 1 písm. e) zákona č. 314/1996 Z.z., podľa ktorého prokurátor plní úlohy dozorom nad dodržiavaním zákonov a ostatných všeobecne záväzných právnych predpisov v postupe a rozhodnutiach orgánov štátnej správy a orgánov územnej samosprávy a dozorom nad dodržiavaním zákonov a ostatných všeobecne záväzných právnych predpisov v postupe a rozhodnutiach ďalších právnických osôb v rozsahu, v akom im zákon zveril rozhodovanie o právach a povinnostiach fyzických a právnických osôb v oblasti verejnej správy.

	Prokuratúra  podľa platnej právnej úpravy, je oprávnená preskúmať zákonnosť postupu a rozhodnutí krajských úradov len na úseku výkonu verejnej správy, do ktorej výkon kontrolnej činnosti nepatrí. Preto plnenie opatrenia vlády Slovenskej republiky bolo zo strany prokuratúry poňaté a uskutočnené ako prieskum. Išlo o zhromaždenie poznatkov o kontrolnej činnosti krajských úradov orgánom nezávislým od sústavy orgánov štátnej správy, do pôsobnosti ktorých zariadenia sociálnych služieb patria.

V súlade s čl. 7 ods. 1 Smernice na prípravu a predkladanie materiálov na rokovanie vlády Slovenskej republiky bol návrh „Informatívnej správy o poznatkoch orgánov prokuratúry o kontrolnej činnosti krajských úradov v zariadeniach sociálnej starostlivosti spracovaných v súvislosti s priebežnými výsledkami z jej pravidelnej návštevy Európskeho výboru na zabránenie mučenia, neľudského či ponižujúceho správania alebo trestania  v Slovenskej republike v roku  2000“  zaslaný na pripomienky Ministerstvu zdravotníctva Slovenskej republiky a Ministerstvu práce, sociálnych vecí a rodiny Slovenskej republiky.

	Pripomienky uplatnilo len Ministerstvo práce, sociálnych vecí a rodiny Slovenskej republiky. Všetky pripomienky boli akceptované a zapracované do materiálu.